Κωδικοποιεί και καταργεί την οδηγία 88/320/ΕΟΚ για την επιθεώρηση και τον έλεγχο της ορθής εργαστηριακής πρακτικής (ΟΕΠ). Εγκρίθηκε ταυτόχρονα με την οδηγία 2004/10/ΕΚ (βλ. σύνοψη), που καθορίζει τους κανόνες για την εφαρμογή των αρχών της ορθής εργαστηριακής πρακτικής και τον έλεγχο των εφαρμογών τους κατά τις δοκιμές. Η οδηγία 2004/9/ΕΚ αφορά την επιθεώρηση και τον έλεγχο του τρόπου οργάνωσης και των συνθηκών υπό τις οποίες σχεδιάζονται, εκτελούνται, καταχωρίζονται και ανακοινώνονται οι εργαστηριακές μελέτες για τη μη κλινική δοκιμή, σύμφωνα με τους κανόνες και τη νομοθεσία, όλων των χημικών προϊόντων (π.χ. καλλυντικά, βιομηχανικά χημικά προϊόντα, φαρμακευτικά προϊόντα, πρόσθετα τροφίμων, πρόσθετα ζωοτροφών, παρασιτοκτόνα) προκειμένου να εκτιμηθούν οι επιπτώσεις των προϊόντων αυτών στον άνθρωπο, στα ζώα και στο περιβάλλον. Κάθε χώρα της Ευρωπαϊκής Ένωσης (ΕΕ) ορίζει τις αρχές που είναι υπεύθυνες για την επιθεώρηση των εργαστηρίων στην επικράτειά της. Κάθε χρόνο οι χώρες της ΕΕ διαβιβάζουν μια έκθεση στην Ευρωπαϊκή Επιτροπή και σε μια επιτροπή που δημιουργήθηκε δυνάμει της οδηγίας, όπου περιλαμβάνεται ο κατάλογος των εργαστηρίων που επιθεωρήθηκαν, η ημερομηνία και τα συμπεράσματα της επιθεώρησης. Όταν ένα εργαστήριο περνά από επιθεώρηση, η οικεία χώρα μέλος εγγυάται ότι αυτό συμμορφώνεται με την ΟΕΠ και ότι η συμμόρφωση πρέπει να αναγνωρίζεται σε όλη την ΕΕ. Αν μια χώρα της ΕΕ θεωρεί ότι ένα εργαστήριο εντός της επικράτειάς της, αν και ισχυρίζεται ότι συμμορφώνεται με την ΟΕΠ, στην πραγματικότητα δεν συμμορφώνεται, οφείλει να ενημερώσει την Επιτροπή, που με τη σειρά της πρέπει να ενημερώσει τις άλλες χώρες της ΕΕ. Ομοίως, κάθε χώρα της ΕΕ μπορεί επίσης να ζητήσει έλεγχο μελέτης, ενδεχομένως σε συνδυασμό με νέα επιθεώρηση, εργαστηρίων που βρίσκονται σε άλλη χώρα της ΕΕ. Τα παραρτήματα της οδηγίας περιλαμβάνουν εμπεριστατωμένες πρακτικές οδηγίες προς τις χώρες της ΕΕ σχετικά με τη δομή, τους μηχανισμούς και τις διαδικασίες που θα πρέπει να υιοθετήσουν κατά την κατάρτιση των εθνικών προγραμμάτων για τον έλεγχο της συμμόρφωσης προς την ΟΕΠ έτσι ώστε τα προγράμματα αυτά να είναι αποδεκτά διεθνώς.